Komisjoni määrus (EÜ) nr 613/97,

8. aprill 1997,

millega nähakse ette eeskirjad nõukogu määruse (EÜ) nr 3072/95 kohaldamiseks seoses riisitootjatele toetuskava raames makstavate kompenseerivate maksete tingimustega

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 22. detsembri 1995. aasta määrust (EÜ) nr 3072/95 riisituru ühise korralduse kohta, [1] eriti selle artikleid 8 ja 21 ning artikli 25 lõiget 5,

ning arvestades, et:

määrusega (EÜ) nr 3072/95 nähakse ette, et ühenduse riisitootjad võivad teatavatel tingimustel taotleda kompenseerivaid makseid; tuleks sätestada selle toetuskava kohaldamise üksikasjalikud eeskirjad, ilma et see piiraks ühenduse teatavate toetuskavade ühtset haldus- ja kontrollisüsteemi puudutavate sätete kohaldamist, mis on ette nähtud nõukogu 27. novembri 1992. aasta määrusega (EMÜ) nr 3508/92 ühenduse teatavate toetuskavade ühtse haldus- ja kontrollisüsteemi loomise kohta [2] (viimati muudetud määrusega (EÜ) nr 2466/96 [3]) ja komisjoni 23. detsembri 1992. aasta määrusega (EMÜ) nr 3887/92, milles sätestatakse üksikasjalikud eeskirjad ühenduse teatavate toetuskavade ühtse haldus- ja kontrollisüsteemi kohaldamiseks [4] (viimati muudetud määrusega (EÜ) nr 2015/95 [5]);

Prantsuse Guajaana ja Portugali osas tuleks ette näha erimeetmed, et võtta arvesse erinevaid külviperioode;

määruses (EMÜ) nr 3508/92 ei ole erieeskirju riisisektori pindalatoetuse taotluste esitamise lõpptähtaja kohta; seepärast tuleks majandusaastaks 1997/1998 määrata üleminekutähtajad;

komisjonile tuleks piisavalt aegsasti esitada kohaldatavate vähenduste ulatuse kindlaksmääramiseks vajalikud statistilised andmed; liikmesriigid saavad need andmed tootjate esitatud abitaotlustest; seepärast tuleks ette näha, et liikmesriigid esitavad komisjonile perioodiliselt ja standardsel kujul vajalikud andmed; tuleks ette näha, et kompenseerivate maksete vähendused tehakse liikmesriikide esitatud andmete alusel;

liikmesriikidel peaks olema võimalus esitatud andmeid parandada, et komisjoni kinnitatavad vähendusmäärad vastaksid tegelikule olukorrale; komisjon peaks saama vajaduse korral liikmesriikide poolt saadetud paranduste alusel algselt kinnitatud määrasid kohandada; seaduslikkuse tagamise huvides tuleks selle parandusmehhanismi rakendamist siiski ajaliselt piirata;

toetuskava oluliseks osaks on see, et kompenseerivaid makseid ei tehta külvipindade eest, mille kohta komisjonile ei ole andmeid esitatud;

teraviljaturu korralduskomitee ei ole eesistuja poolt kindlaksmääratud ajavahemiku jooksul oma arvamust avaldanud,

ON VASTU VÕTNUD KÄESOLEVA MÄÄRUSE:

Artikkel 1

Käesoleva määrusega nähakse ette määruse (EÜ) nr 3072/95 artiklis 6 sätestatud kompenseerivate maksete kohaldamise üksikasjalikud eeskirjad, ilma et see piiraks määrusega (EMÜ) nr 3508/92 ja määrusega (EMÜ) nr 3887/92 sätestatud ühtse haldus- ja kontrollisüsteemi raames ettenähtud sätete kohaldamist.

Artikkel 2

Vastavalt määrusele (EÜ) nr 3072/95 tohib ühe haritava maatüki kohta esitada ainult ühe kompenseeriva makse taotluse ning mitte ühtki muud abitaotlust.

Prantsuse Guajaanas määratakse kompenseeriv makse mõlema külvitsükli puhul keskmise külvipinna alusel.

Artikkel 3

Kompenseerivaid makseid tehakse külvipinna eest:

- mis on täielikult kasutusse võetud, mida on tavapärasel viisil haritud ning kus riis on õitsemisjärgus,

- mille kohta on vähemalt 0,3 hektari osas esitatud abitaotlus ning kus iga haritav maatükk ületab liikmesriigi poolt määratud miinimumsuuruse.

Artikkel 4

1. Kompenseeriva makse saamiseks tuleb külvipinnal külv lõpetada hiljemalt 31. maiks enne kõnealust saagikoristust, välja arvatud Portugal, kus külvi lõpptähtaeg on 30. juuni.

Prantsuse Guajaanas tuleb külvipinnal külv lõpetada vastava külvitsükli puhul hiljemalt 31. detsembriks ja 30. juuniks enne kõnealust saagikoristust. Prantsusmaa peab põhjalikult kontrollima külvipindu, kus külv on toimunud detsembrikuise külvitsükli ajal.

2. Majandusaastal 1997/98 lisanduvad lõikes 1 nimetatud kuupäevad neile tähtaegadele, mida on nimetatud:

- määruse (EMÜ) nr 3508/92 artikli 6 lõigetes 2 ja 4,

- määruse (EMÜ) nr 3887/92 artikli 4 lõike 2 punktis a.

Artikkel 5

Lisaks määruse (EMÜ) nr 3887/92 artikli 4 lõigetes 1 ja 2 kehtestatud nõuetele tuleb kompenseeriva makse taotluses nimetada ka külvatud sordid.

Artikkel 6

1. Liikmesriigid saadavad komisjonile hiljemalt 15. septembriks iga baaskülvipinna kohta andmed, mis on loetletud käesolevale määrusele lisatud tabelis.

Määruse (EÜ) nr 3072/95 artikli 6 lõikega 5 ettenähtud võimalike vähenduste suurus määratakse selle sätte kohaselt kindlaks enne 16. oktoobrit pärast eespool nimetatud andmete kontrollimist.

2. Liikmesriigid võivad teha lõikes 1 nimetatud andmetesse parandusi pärast 15. septembrit, tingimusel et komisjon saab teate paranduste kohta kätte nelja kuu jooksul alates nimetatud kuupäevast. Kui see on asjakohane, arvutab komisjon hiljemalt nimetatud neljakuulise perioodi lõpuks vastavalt määruse (EÜ) nr 3072/95 artiklis 22 sätestatud korrale ümber kõnealuse määruse artikli 6 lõikes 5 kehtestatud vähenduste suuruse, kasutades selleks parandatud ja kontrollitud andmeid.

Asjaomased liikmesriigid võtavad muudetud vähendusmäärad asjakohasel viisil kasutusele, makstes kõnealustele tootjatele või nõudes neilt sisse esialgse kompenseeriva makse ja muudetud vähendusmäära kohaldamise tulemusel arvutatud makse vahe. Summade sissenõudmine toimub vastavalt määruse (EMÜ) nr 3887/92 artiklile 14.

Kui liikmesriigi esitatud parandatud andmetest lähtuvalt tuleb teha täiendav kompenseeriv makse, tehakse see enne järgmist 31. märtsi.

3. Kompenseerivaid makseid tehakse ainult nende riisi külvipindade eest, mille kohta liikmesriik on esitanud lõikes 1 nimetatud andmed või lõikes 2 nimetatud parandused.

4. Liikmesriigid peavad iga majandusaasta algusele järgnevaks 15. märtsiks või, kui on tehtud parandusi, 15. maiks teatama nendest külvipindadest, mille eest on tehtud kompenseeriv makse.

Artikkel 7

Liikmesriigid teatavad enne 1. maid 1997 komisjonile käesoleva määruse kohaldamiseks võetud meetmetest.

Artikkel 8

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 8. aprill 1997

Komisjoni nimel

komisjoni liige

Franz Fischler

[1] EÜT L 329, 30.12.1995, lk 18.

[2] EÜT L 355, 5.12.1992, lk 1.

[3] EÜT L 355, 24.12.1996, lk 1.

[4] EÜT L 391, 31.12.1992, lk 36.

[5] EÜT L 197, 22.8.1995, lk 2.

--------------------------------------------------

LISA

+++++ TIFF +++++

--------------------------------------------------